পঞ্চৰত্ন/দন্দুৰী দমন - ৱিকিউৎস\n←ভেৰোণাৰ দুজন ভাল মানুহৰ কথা\nদি টেমিং অব্ দি শ্ৰ্যূ।\nইটালিত পাডুৱা নামে এখন ঠাই আছে। সেই ঠাইৰে বেপ্‌টিষ্টা নামে এজন ধনী মানুহৰ কেথেৰিণা নামৰ এজনী ছোৱালী আছিল। সেই ছোৱালীজনীৰ দন্দুৰী বুলি এনে নাম ওলাইছিল যে তাইৰ নিমিত্তে দৰা বিচাৰি পোৱা টান হ'ল। জানি শুনিনো কোনে দন্দুৰী এজনীক বিয়া কৰাবলৈ যাব? যি বিয়া কৰাব তাৰতো আৰু এই জীৱনত শান্তি নহব। তাইৰ বাপেক ধনী। আটায়ে কিন্তু জানিছিল যে বুঢ়াৰ সকলো সম্পত্তিকে কেথেৰিণাই পাব। কিন্তু কৈছো নহয়, জানি শুনি দিনে দুপৰে নো কোনে এনেকুৱা এজনীক জীৱনৰ চিৰ সঙ্গিনী কৰিব?\nআমি কিন্তু ঘুনুক-ঘানাক শুনিছোঁ যে তাইৰ স্বভাৱ গুৰিতে বেয়া নাছিল দেই⸻বাপেক মাকৰ অতি মাত্ৰাত মৰম পোৱাৰ নিমিত্তেহে, তাই এনে হৈছিল।\nসি বাৰু যি হওক। কেথেৰিণাৰ এজনী ভনীয়েক অছিল—নাম বিয়ানকা। বিয়ানকাৰ স্বভাৱ যেনে মিঠা দেখিবলৈকো তাই তেনে শুৱনী। বিয়ানকাক বিয়া [ ২২ ] কৰাবৰ নিমিত্তে দৰাৰ একো অভাৱ নাছিল। বিয়ানকাই এবাৰ চকুৰে চালেই চাগৈ বেপটিষ্টাৰ ঘৰ দৰাৰে ভৰি গৈছিল। বেপটিষ্টা মহা মস্কিলত পৰিল। দৰা আহিলেই বিয়ানকাৰহে আহে, কেথেৰিণাৰ এটাও নাহে। পাছত বেপটিষ্টাই এই কথা ঘোষণা কৰি দিলে যে কেথেৰিণাৰ বিয়া হ'লেহে বিয়ানকাৰ বিয়া হব। ছোৱালী দুজনীৰ শিক্ষাৰ নিমিত্তে তেওঁ এজন ভাল মানুহ বিচাৰ কৰাব ধৰিলে। এই আজি কালি যেনে “প্ৰাইভেট টিউটৰ” বিচাৰৰ ধুম পৰি যায়—ঠিক তেনেকৈ। পাডুৱা ঠাইডোখৰৰো জগদ্বিখ্যাত। তাত শিক্ষাৰ নিমিত্তে বহুতো ডেকা ইটালিৰ চাৰিউ ফালৰ পৰা ইয়াত, গোট খায়হি— এই ধৰা যেনে কলিকতা। পিচাৰ পৰা, লিউছেনস্যিও নামেৰে ডেকা এজন পঢ়িবৰ নিমিত্তে পাডুৱালৈ গৈছিল। কিন্তু বিয়ানকাৰ সুন্দৰ মূৰতি দেখি পঢ়াৰ কথা পাহৰি গ'ল। ঠিক এই সময়তে " প্ৰাইভেট টিউটৰৰ" কথা ওলাল। লিউছেনস্যিওই সেই প্ৰাইভেট টিউটৰ হল। লগৰ লগুৱাক ভাল মানুহৰ সাজ-পাৰ পিন্ধাই কৈ দিলে সি যেন বিয়ানকাক বিয়া কৰাবলৈ আহিছে বুলি কয়। কিছুদিন যায়, বিয়ানকাই পঢ়ি আছে—তেওঁ কিছু দিনৰ পাছত লিউছেনস্যিওক বিয়া কৰাম বুলি কলে। ইপিনে ট্ৰেনিও— তেওঁৰ লগুৱা ডাঙৰ মানুহ হৈ [ ২৩ ] বেপটিষ্টাক কৈ আছে— “মই আপোনাৰ ছোৱালী বিয়া কৰাম।”\nবিয়ান্‌কাক দেখি ভোল যোৱা আৰু এজন ডেকাই কেনেকৈ ভুৱা দিবলৈ চেষ্টা কৰিলে শুনা। এওঁৰ নাম হোৰ্টেনল্যিও। এওঁৰ পেট্ৰকিও বুলি বন্ধু এজনক কেথেৰিণাক বিয়া কৰাবলৈ স্বীকাৰ কৰালে। পেট্ৰুকিওই অতি ৰং মনেৰে এই কাম কৰিবলৈ সাজু হল। পেট্ৰুকিওই কেথেৰিণাক বিয়া কৰালে আৰু বিয়ানকাক হোৰ্টেনল্যিওই বিয়া কৰাবৰ একো বাধা নেথাকিব। ধন্য বন্ধু পেট্ৰুকিও। এনে স্বাৰ্থত্যাগ কেইজনে কৰে!!!\nপেট্ৰুকিওৰ সৈতে কেথেৰিণাৰ চিনাকী হওঁতেই তেওঁ ছোৱালী জনীক “কেট্” বুলি সম্বোধন কৰিলে। কেথেৰিণাক সংক্ষেপে কবলৈ গলে মানুহ কেট্ বুলি কয়। বিশেষ চিনাকী নহলে এনেকৈ সম্বোধন কৰাটো ঠিক ভদ্ৰজনোচিত নহয়। কিন্তু কৈছে নহয় “শঠে শাঠ্যং সমাচৰেৎ।” যেতিয়া কেথেৰিণাই গালি পাৰিব ধৰিলে তেতিয়া তেওঁ কলে “এৰা, এতিয়া অলপ চলপ ভাল যেন লাগিছে।” আৰু যেতিয়া মাৰিলে তেতিয়া কলে “তোৰ ভাল লাগক নেলাগক মই তোক বিয়া কৰিহে এৰিম।” এনেকৈ চুপতি কৰি থাকোঁতে বাপেক অহি ওলালহি। বাপেকক [ ২৪ ] কলে “মই আপোনাৰ জীয়েকক অহা দেওবাৰে বিয়া কৰম, সব যেন ঠিক্ ঠাক হৈ থাকে।”\nদেওবাৰ আহিল। দৰা যেতিয়া ওলালহি তেওঁৰ বেশ নো কি চাবা। টুপিয়েই যদি বা নহল চোলাটীত চাৰিওফালে ফুটা, জোতাৰ এপাট সিপিনে, এপাট ইপিনে, ককালৰ তৰোৱালখন মামৰেৰে ভৰা। ঘোৰাটীৰ হাৰেই নে ছালেই একো চিনকে ধৰিব নোৱাৰি। যেনে ঘৰৰ গিৰীহঁত আকৌ তেনেহে লগুৱা হোৱা হলে ভাল। Like master like man এটা বচন আছে নহয়! এনে দৰা দেখি ধনী শহুৰে লাজত মূৰ ডাঙিব নোৱাৰা হল। শহুৰেকে বহুত কাকুতি মিনতি কৰিলে “বোপা তোমাৰ কিহৰ অভাব? তুমি ভাল কাপোৰ পিন্ধা, আজি তোমাৰ বিয়া, আজি ভাল কাপোৰ পিন্ধিব পায়, পিন্ধা বোপা। ” পেট্ৰুকিওই পিন্ধে নে? তেওঁৰ যে দন্দুৰী শাসনৰ ইয়েই এপালি দৰব। যেতিয়া বিয়া হব ধৰিছে, তেতিয়া পুৰোহিতক গালি শপনি পাৰি পুৰোহিতৰ পুৰোহিতালিৰ প্ৰায় আধ্যাকে মাৰি পেলালে। এইবোৰ নানান দৰাই-নকৰা কাম কৰি সকলোকে তবধ মনালে আকৌ ইয়াৰ উপৰি বিয়াৰ ভোজৰ আগৈয়ে ঘৈণীয়েকক বাপেকৰ ঘৰৰ পৰা লৈ গৈ সকলোকে বিচূৰ্ত্তি খুৱালে।\n[ ২৫ ] বাটত যে কিমান বিঘিনি হৈছিল, তাৰ অন্তই নাই। পেট্ৰুকিওই সকলো সময়তে কাম আৰু ব্যৱহাৰত এনেহে দেখুৱাইছিল যেন ঘৈণীয়েক নায়েই। চাকৰ বাকৰক যতে পায় তাতে কোবাইছিল। ইপিনে আকৌ এবাৰ চাকৰক কোবাই থাকোতেই ঘোৰা পলাই গ'ল। পাছত আৰু একো উপায় নাই, কি কৰিব আৰু, খোজ কাঢ়িব লগাত পৰিল। দৰা কন্যাৰ কি অবস্থা হ’ল ভাবি চোৱা চোন্ বাৰু। ঘৰ পাওঁতে পাওঁতে ভৰিৰ বিষত তৰণী নোহোৱা হʼল। আইঔ দেহি কেথেৰিণা, বাপেকৰ আলাসৰ লাৰু— কʼত কন্যা হৈ ঘোৰা কি দোলাত উঠি শহুৰেকৰ ঘৰলৈ যাব, নে এতিয়া খোজ কাঢ়ি যাযলগীয়াত পৰিল! ঘৰ পাই পেট্ৰুকিওই বস্তু বাহানী পেলাই সকলো “লণ্ডভণ্ড" কৰিলে। খোৱা বোৱা নহ'ল আৰু খাবৰ ব'বৰ বস্তুবোৰ ৰন্ধা বঢ়া বেয়া হৈছে বুলি সকলো চাৰিউ ফালে ছটিয়াই মজিয়াত পেলাই দিলে। চাকৰবোৰৰ সেইদিনা মাৰ খাই পিঠি ডগা হ'ল। সেই দিনতে এনেবোৰ কথাৰ ওৰ নপৰিল। খং চলিয়েই আছে। পেট্ৰুকিওৰ খং আৰু ব্যৱহাৰ দেখি কেথেৰিণাই আচৰিত মানিলে। নিজৰ খং আৰু দেখুৱাবৰ সময়েই নেপালে। পাছত এদিন হোৰ্টেন্-সিওই তেওঁলোকৰ সৈতে দেখা কৰি লৈ গ'ল। পেট্ৰু[ ২৬ ] কিওই কলে যে তেওঁলোক হোটেনস্যিওৰ লগত পাডুৱালৈ যাব। সাজ নিজৰ নিজৰ বংশ মৰ্য্যাদা অনুসাৰে পিন্ধা হ’ব। কিন্তু চোৱাঁ কি হল। তেতিয়া আমাৰ দৰাৰ ইটো বেয়া লাগিল, সিটো ভাল নহয়, আনটো “বে- পছন্দ" এনেবোৰ কথা কৈ কাপোৰ ইপিনে দলিয়াই সিপিনে দলিয়াই একেবাৰে আটাইকে নগুৰনাস্তি কৰিলে। তাৰ ফল হ’ল এই যি সাজেৰে ঘৰ পাইছিলহি সেই সাজেৰেই পাডুৱালৈ যাত্ৰা কৰিলে। সেই চোলা, সেই জোতা, সেই টুপি, সেই ঠেঙা আৰু সেই ঘোৰা! ট্ৰেনিও অৰু লিউছেনস্যিওৰ কথা মনত আছেনে? ট্ৰেনিও ভাল মানুহ হোৱাৰ কথা আৰু লিউছেনস্যিও বিয়ানকাৰ পণ্ডিত হোৱাৰ কথা! বিয়ানকাৰ বাপেকে ট্ৰেনিওৰ সৈতেই বিয়ানকাৰ বিয়া দিয়াৰ ঠিক কৰিলে। ট্ৰেনিওই কিন্তু নিজক লিউছেনস্যিও বুলিহে চিনাকি দিছিল। পাছত এজন মানুহক লিউছেনস্যিওৰ বাপেক বুলি বেপটি- ষ্টাৰ সৈতে চিনাকী কৰাই দিলে। এই বুঢ়া জনে বেপটিষ্টাক কলে “আহক আমি অলপচৰপ যি বন্ধৱস্ত খিনি কৰিব লগা আছে কৰোঁ গৈ— বিয়ানকা আৰু লিউছেনস্যিওই পাছে পাছে লাহে লাহে আহি থাকিব।” এই বুলি দুয়ো ওলাই গল। পাছত লিউছেনস্যিও আৰু বিয়ান্‌কা গ'ল। কিন্তু বিয়ান্‌কা আৰু [ ২৭ ] “আছল” লিউছেন্‌স্যিওহে; “নকল” নহয়। বেগা-বেগিকৈ দুয়ো গিৰ্জ্জালৈ গ'ল আৰু দুইকো পুৰোহিতে বিয়া দি দিলে। বিয়াৰ পাছত লিউছেন্‌স্যিওই নিজৰ বাপেকক তেওঁৰ ঘৰত দেখা পালে। বাপেকক দেখি তেতিয়াই ভৰিত পৰি সেৱা কৰি সকলো কথা কৈ বাপেকৰ আশীৰ্বাদ হলে।\nইপিনে আমাৰ আগৰ দৰা কন্যা হালৰ কথা কওঁ শুনা। পেট্ৰুকিওৰ তো সেই বেশ, তাৰ উপৰি বাটে পথে নানান্ ৰকমৰ উদ্‌ভণ্ডালি কৰি কেথেৰিণাৰ আৰু “কেথেৰিণাত্ব” নেৰাখিলে। বাটতে কয় “মোক এতিয়াই বাটতে এটা চুমা দিয়াঁ। ” ইত্যাদি বলিয়ালি কৰি আকৌ কয় “যদিহে মই যি কওঁ তাকে নকৰা ভেৰোণালৈ এই দণ্ডে উভটি যাম।” দেহি ঐ কেথেৰিণা! তাইৰ আৰু নিজস্ব একো নেথাকিল। পেট্ৰুকিওই এনে শিক্ষা দিলে যে তায়েই আকৌ আনবোৰ সমনীয়া ছোৱালীক উভটি গৈ কয় “সকলো তিৰুতাৰে স্বামীৰ কথামতে চলা উচিত।”\nশ্যেক্সপিয়েৰৰ কিতাপ খন পঢ়িলেহে ইয়াৰ সোৱাদ ভালকৈ পাবা। পঢ়িবাঁ।\n"https://as.wikisource.org/w/index.php?title=পঞ্চৰত্ন/দন্দুৰী_দমন&oldid=69941"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ২৮ জুন ২০২০ তাৰিখে ২২:৫৪ বজাত সলনি কৰা হৈছিল।


ক'ৰনা ভাইৰাছ চীনৰ এক বায়'এটেক হয় আৰু এই সংক্ৰান্তত এজন বষ্টন ইউনিভাৰ্চিটিৰ প্ৰফেছৰক আটক কৰা হৈছে বুলি ভাইৰেল হোৱা মেছেজটো ভুৱা হয়! - Factcrescendo Assamese\nচীন দেশৰ ৱুহান নামৰ ঠাইখনৰ পৰা সংক্ৰমিত হোৱা ক’ৰনা ভাইৰাছ ৰোগে ধীৰে ধীৰে বিশ্বৰ বিভিন্ন দেশলৈ বিয়পি পৰিছে । এই বীজাণুৰ আক্ৰমণৰ ফলত চীনত তিনিহেজাৰতকৈ অধিকৰ মৃত্যু হৈছে আৰু হাজাৰ হাজাৰ মানুহ আক্ৰান্ত হৈছে । সমগ্ৰ বিশ্বতে এতিয়ালৈকে মুঠ ৮২ হাজাৰতকৈও অধিক মানুহৰ এই ভাইৰাছৰ আক্ৰমণৰ ফলত মৃত্যু হৈছে আৰু লাখ লাখ মানুহ আক্রান্ত হৈ আছে ।\nবিশ্বৰ আন দেশৰ লগতে ভাৰতলৈও ক’ৰনা ভাইৰাছ ধীৰে ধীৰে বিয়পিব ধৰিছে আৰু ভাৰতত এতিয়ালৈকে চাৰিহেজাৰতকৈ অধিক ৰোগী চিনাক্ত হৈছে আৰু ১২৪ জনৰ মৃত্যু হৈছে । অসমতো ২৮জন ৰোগী ইতিমধ্যে চিনাক্ত হৈছে ।\nএই সময়তে ক’ৰনা ভাইৰাছ ৰোগৰ লগত সম্বন্ধ থকা বিভিন্ন মেছেজ ফেচবুকৰ যোগেদি বহুল ভাৱে শ্বেয়াৰ হৈ ভাইৰেল হৈ পৰিছে আৰু অসমো এই ক্ষেত্ৰত পিছ পৰি থকা নাই ।\nএনে এক মেছেজ ফেচবুক মেচেঞ্জাৰ জৰিয়তে ভাইৰেল হৈ পৰিছে য’ত দাবী কৰা হৈছে যে ক’ৰনা ভাইৰাছ চীনৰ এক বায়’ এটেক হয় আৰু এই সংক্ৰান্তত এজন বষ্টন ইউনিভাৰ্চিটিৰ প্ৰফেছৰ, যোনে চীনৰ ইউনিভাৰ্চিটি আৰু ৱুহান গৱেষণাগাৰৰ লগত সম্পৰ্ক ৰাখিছিল, আটক কৰা হৈছে । এই সম্পৰ্কে এক ভিডিঅ’ও মেছেজটোৰ সৈতে গাঠি দিয়া আছে । ইয়াৰ উপৰিয়ো মেছেজটোত আৰু দাবী কৰা হৈছে যে গৰম পানীৰ ভাঁপ ললে ক’ৰনা ভাইৰাছৰ পৰা সম্পূৰ্ণৰূপে পৰিত্ৰাণ পাব পাৰি ।\nভাইৰেল মেছেজটোৰ সত্যতা পৰীক্ষা কৰোঁ আহক ।\nপ্ৰথমে আমি ভাইৰেল মেছেজটোৰ সৈতে দিয়া ভিডিঅ’টো ভালদৰে লক্ষ্য কৰিলোঁ আৰু আমি ভিডিঅ’টোৰ ক’তো ক’ৰনা ভাইৰাছৰ বিষয়ে একো উল্লেখ কৰা নেদেখিলোঁ । ইয়াৰ পাছত আমি বিশেষ ছফ্টৱেৰৰ সহায়ত ভিডিঅ’টো কীফ্ৰেমছত বিভক্ত কৰিলোঁ আৰু ৰিভাৰ্ছ ইমেজ চাৰ্ছ কৰিলোঁ আৰু জানিব পাৰিলোঁ যে উক্ত ভিডিঅ’টো জানুৱাৰী ২৮, ২০২০ তাৰিখে বষ্টনত অনুষ্ঠিত এক প্ৰেছ মিটৰ হয় আৰু ক’ৰনা ভাইৰাছৰ লগত কোনো সম্পৰ্ক নাই । উক্ত প্ৰেছ মিটত বষ্টন ইউনিভাৰ্চিটিৰ প্ৰফেছৰ আৰু দুজন চীনা লোকক আটক কৰাৰ সম্পৰ্কত প্ৰেছ ব্ৰিফিং দিয়া হৈছে কিন্ত এইয়া স্পষ্ট যে উক্ত ঘটনাটো অলপ পুৰণি হয় আৰু ক’ৰনা ভাইৰাছৰ লগত কোনো সম্পৰ্ক নাই । এই সম্পৰ্কে বিতংকৈ পঢ়ক ইয়াত ।\nক’ৰনা ভাইৰাছ যে বায়’ ৱেপন নহয় বা মানুহে বনোৱা নহয় বৰঞ্চ প্ৰাকৃতিক ভাৱে হোৱা এক ভাইৰাছ বা ৰোগ হয় সেইয়া ইতিমধ্যে স্পষ্ট হৈ পৰিছে । ভাইৰেল মেছেজটোত ক’ৰনা ভাইৰাছ এক বায়’ এটেক বুলি যি দাবী কৰা হৈছে তাৰ কোনো ভিত্তি নাই । এই সম্পৰ্কে পঢ়ক ইয়াত ।\nভাইৰেল মেছেজটোত আন এটা দাবী কৰা হৈছে যে গৰম পানীৰ ভাঁপ ললে ক’ৰনা ভাইৰাছৰ পৰা সম্পূৰ্ণৰূপে পৰিত্ৰাণ পাব পাৰি । এনে ধৰণৰ দাবীৰ কোনো বৈজ্ঞানিক ভিত্তি নাই আৰু ইয়াৰ আগতেও ক’ৰনা ভাইৰাছৰ পৰা পৰিত্ৰাণ পাবলৈ গৰম পানী, নিমখ পানী, নহৰু পানী আদি বিভিন্ন ঘৰুৱা দিহাৰ মেছেজ ভাইৰেল হৈছে আৰু ফেক্ট ক্ৰেছচেণ্ডৰ ফালৰ পৰা এই মেছেজবোৰৰ সত্যতা পৰীক্ষা কৰি ভুৱা বুলি নিৰূপণ কৰা হৈছে । এই সম্পৰ্কে পঢ়ক ইয়াত আৰু ইয়াত ।\nভাইৰেল মেছেজটো ভ্রান্তিজনক আৰু এক পুৰণি প্ৰেছ মিটৰ ভিডিঅ’ ভাইৰেল কৰি ক’ৰনা ভাইৰাছৰ লগত সম্পৰ্ক আছে বুলি মিছাতে প্ৰচাৰ কৰা হৈছে । গৰম পানীৰ ভাঁপ ললে ক’ৰনা ভাইৰাছৰ পৰা সম্পূৰ্ণৰূপে পৰিত্ৰাণ পাব পাৰি বুলি কৰা আনটো দাবীৰো কোনো বৈজ্ঞানিক ভিত্তি নাই ।\nTitle:ক’ৰনা ভাইৰাছ চীনৰ এক বায়’এটেক হয় আৰু এই সংক্ৰান্তত এজন বষ্টন ইউনিভাৰ্চিটিৰ প্ৰফেছৰক আটক কৰা হৈছে বুলি ভাইৰেল হোৱা মেছেজটো ভুৱা হয়!\nTagged BostonChinaCoronavirusCOVID 19Professor Arrested


স্মাৰ্টফোনৰ ব্যৱহাৰ- মানস প্ৰতীম মালী\nমোবাইল ফোন ব্যৱহাৰ কৰাটো বেয়া নেকি ?\nমোবাইল ফোনে ল'ৰা ছোৱালীৰ জীৱন ধ্বংস কৰে নেকি ?\nবহু মানুহৰ মুখত শুনিব পোৱা যায়। " মোবাইল ফোনৰ বাবে ল'ৰাজন ধ্বংস হ'ল ,মাক দেউতাকে মোবাইল ফোন ক্ৰয় কৰি নিদিয়া বাবে ল'ৰাজনে আত্মহত্যা কৰিলে "।বহুতৰে বাবে হেনো ল'ৰা ছোৱালীয়ে মোবাইল ফোন ব্যৱহাৰ কৰাটো বেয়া !\nবস্তু এটাৰ ভাল গুণ থাকিলে তাৰ বেয়া গুণো নিশ্চয় থাকিব ।সকলো বস্তুৱেই অধিক ব্যৱহাৰ কৰাটো বেয়া।\nবস্তু এটাৰ বেয়া গুণৰ তুলনাত ভাল গুণ বহুত বেছি থাকে। বেয়াখিনিক আঁতৰাই ভালখিনি আকোঁৱালি লব পাৰিব লাগিব ।\nস্মাৰ্টফোন , ইন্টাৰনেটে সকলোৰে জীৱন বহু ক্ষেত্ৰতেই সহজ কৰি পেলাইছে । আজিকালি প্ৰায় সকলো মানুহৰ হাততেই স্মাৰ্টফোন থাকে।\nকিন্তু সকলো মানুহ স্মাৰ্টফোন ব্যৱহাৰ কৰি বেয়া হোৱা নাই ।\n" স্মাৰ্টফোন ব্যৱহাৰ কৰাৰ আগতে নিজে স্মাৰ্ট হ'ব লাগিব। " কোনটো কাম কৰা ভাল কোনটো বেয়া সেইটো নিজেই বিচাৰ কৰিব জানিব লাগিব। গোটেই দিনটো স্মাৰ্ট ফোনত খেল(game) খেলাৰ পৰিৱৰ্তে আৰু বহু ক্ষেত্ৰত ব্যৱহাৰ কৰিব পাৰি।\nকোনটো ভাল কোনটো বেয়া বিচাৰ কৰি সেইমতে স্মাৰ্টফোন ব্যৱহাৰ কৰি গ'লে জীৱনটোও এদিন সুন্দৰ হৈ পৰিব।\n" সঠিক মাত্ৰাত স্মাৰ্টফোন ব্যৱহাৰ কৰা কোনো মানুহ কেতিয়াও বেয়া নহয় , সঠিক মাত্ৰাত স্মাৰ্টফোন ব্যৱহাৰ কৰিলে কোনো ল'ৰা ছোৱালী ধ্বংস নহয়।" স্মাৰ্টফোনটোকেই জীৱনৰ সংগী বুলি ভাবি মাত্ৰ স্মাৰ্টফোন ব্যৱহাৰ কৰি গৈ থাকিলে নিজই এদিন অকলশৰীয়া হৈ পৰিব ।\nস্মাৰ্টফোনে কিন্তু হৃদয়ৰ ভাষা বুজি নাপায় , স্মাৰ্টফোনে কোনো সুখ বা দুখ অনুভৱ কৰিব নোৱাৰে।\nযিদিনা জীৱনটো অন্ধকাৰ হৈ পৰিব সিদিনা কিন্তু তোমাক স্মাৰ্টফোনে সাহস দিব নোৱাৰে । স্মাৰ্টফোনে ধ্বংসৰ পথৰপৰা তোমাক উভতাই আনিব নোৱাৰে ।\nঅনলাইন ক্লাছৰ বাবে বহু ল'ৰা ছোৱালীয়ে স্মাৰ্টফোন ব্যৱহাৰ কৰিছিল। কিন্তু অনলাইন ক্লাছৰ শেষ হোৱাৰ পাছত যাতে স্মাৰ্টফোন ব্যৱহাৰ নকৰে তাৰ প্ৰতি অভিভাৱক সকলে গুৰুত্ব দিব লাগে। এনেকৈয়ে সৰুৰেপৰা অকলশৰে স্মাৰ্ট ফোনটোৰ লগতেই ব্যস্ত থাকিলে এদিন নহয় এদিন আপোনাৰ ল'ৰা বা ছোৱালীয়ে অকলশৰীয়া অনুভৱ কৰিব।গতিকে অভিভাৱক সকলে ল'ৰা ছোৱালীক যিমান পাৰে সিমানেই সময় দিব লাগে।স্মাৰ্ট ফোনৰ পৰা আঁতৰাই নিজৰ ল'ৰা ছোৱালীক সাধুকথা ,গল্প , কবিতা আদি অন্যান্য কিতাপ পঢ়াৰ ক্ষেত্ৰটো গঢ় দিব পাৰে।\nসদায় সঠিক মাত্ৰাত স্মাৰ্টফোন ব্যৱহাৰ কৰাৰ লগতে নিজৰ কাম সময়মতে কৰি গ'লে জীৱনটোও এদিন সুন্দৰ হৈ পৰিব ।


এজাক ছাগলী খেদা বৰষুণ- (মৌচুমী বৰি) - সাহিত্য ডট অৰ্গ\nএজাক ছাগলী খেদা বৰষুণ- (মৌচুমী বৰি)\nকোন টলকত গুণ্ডা যেন লগা ল’ৰাটোৱে পোন্ধৰবছৰীয়া আলফুলৰ উঠন বুকুত জোৰকৈ খামুচি বাছখনৰ পৰা নামি গ’ল আলফুলে ধৰিবই নোৱাৰিলে৷\nবাছখন গণেশগুৰি বাছষ্টপেজত ৰ’ল৷\nদেউতাকে ক’লে – “আলফুল নামা”\nআলফুল আৰু দেউতাক বাছৰ পৰা নামিল৷ ল’ৰাটোৰ কাণ্ডত তাই ভিতৰি ভিতৰি ঘামি পৰিল আৰু এক অজান ভয়ে তাইক সাৱটি ধৰিলে, কিন্তু তাই দেউতাকক কথাটো কব নোৱাৰিলে৷ তাই ভয়াৰ্ত চাৱনিৰে ইফালে সিফালে ল’ৰাটো দেখা পাই নেকি চালে, কিন্তু নেদেখিলে৷\n: আলফুল, তুমি ইমান ঘামিছা যে? কিবা হৈছে নেকি?\n: একো নাই হোৱা দেউতা – আলফুলৰ উত্তৰ\n। দেউতাকে আলফুলৰ কপালখন চুই চালে৷\n: আৰে, তোমাৰ দেখোন জ্বৰ উঠিছে!\nলৰালৰিকৈ দেউতাক আৰু আলফুলে এখন হোটেলৰ কোঠা এটা বুক কৰিলে ৰাতিটোৰ বাবে৷ পিছদিনা আলফুলৰ বিজ্ঞানৰ ছেমিনাৰ এখন আছে৷ স্কুলৰ পৰা তাই প্ৰতিনিধিত্ব কৰিছে৷\n: চালা চোঁৱৰৰ বাচ্ছা, ছোৱালীৰ গাত হাত দিয়! –ৰিদীপে উগ্ৰমূৰ্তি ধাৰণ কৰি ল’ৰাটোক ঘোচা-চৰ-গোৰ সৱ দি থাকিল৷ ক্ষন্তেকতে মানুহ ভীৰ হৈ পৰিল৷ ৰিদীপৰ প্ৰচণ্ড ঘোচাত ল’ৰাটোৰ মুখেদি তেজ ওলাবলৈ ধৰিলে৷\n: ৰিদীপ, হ’ব আৰু ব’লা – সি তাৰ প্ৰাপ্য পাই গৈছে – আলফুলে ৰিদীপৰ হাতত ধৰি টানিলে৷ আলফুলৰ হাতৰ স্পৰ্শত ৰিদীপ ক্ষান্ত হ’ল৷ তাৰ মুখমণ্ডল ঘামি জামি ৰঙা হৈ পৰিছে৷ ৰিদীপে ল’ৰাটোক এৰি দিলত দুটামান ডেকাই সেই ল’ৰাটোক পুনৰ চৰ-গোৰ সোধাবলৈ ধৰিলে৷\nআচলতে ঘটনাটো অতৰ্কিতে হৈ পৰিছিল৷ শিৱৰাত্ৰি মেলাৰ ভীৰৰ মাজত আলফুল আৰু ৰিদীপেও মেলা চাই ঘূৰি ফুৰিছিল৷ হঠাতে এখন হাত আহি আলফুলৰ শৰীৰ স্পৰ্শ কৰিলে৷ আলফুলে লগে লগে “ৰিদীপ” বুলি চিঞৰি দিলত ল’ৰাটো ভীৰৰ মাজত লুকাই পৰিব খুজোতেই ৰিদীপে পিছফালৰ পৰা তাক টানি আনি ভীৰৰ মাজৰ পৰা মুকলি জেগালৈ লৈ গৈ উত্তম মাধ্যম দিলে৷\nএই ঘটনাটোৱে আলফুলক পোন্ধৰ বছৰৰ আগৰ ঘটনাটোলৈ মনত পেলাই দিলে৷ ভাবিলেই এক অজান ভয়ে তাইৰ মনটো কঁপাই তুলে৷ আলফুলৰ মনত পৰে – মাকে কেনেকৈ তাইক পুৰুষৰ পৰা সাৱধান হ’বলৈ শিকাইছিল৷ তেতিয়া আলফুল নৱম শ্ৰেণীত পঢ়ি আছিল৷ দূৰ সম্পৰ্কীয় এজন ককায়েক চিণ্টু দাদা আহিছিল সিহঁতৰ ঘৰলৈ৷ দ্ৰয়িং ৰূমত মাক আৰু চিণ্টুদাদাই কথা পাতি আছিল৷ আলফুলে চিণ্টু দাদাক মাত লগাবলৈ দ্ৰয়িং ৰূম পালেগৈ৷\n: আলফুল আহ, মোৰ কাষতে বহ!\nআলফুল গৈ চিণ্টুদাদাৰ কাষত বহিছিল৷ চিণ্টু দাদাকে আলফুলৰ হাত এখন নিজৰ হাতৰ মুঠিত লৈ মৰম কৰি কৰি মাকৰ লগত কথা পাতি আছিল৷\n: আলফুল, পঢ়িবলৈ আছে নহয়! যা পঢ়গৈ৷\nমাকৰ কথাত আলফুলে চিণ্টু দাদাৰ হাতৰ মুঠিৰ পৰা নিজৰ হাতখন এৰুৱাই ভিতৰলৈ গুচি গৈছিল৷ আলফুলে ভাবিছিল চিণ্টু দাদাই তাইক বহুত মৰম কৰে, কিন্তু মাকৰ কথাতহে তাই বুজি পাইছিল জীৱনত প্ৰয়োজনীয় বুলি ভবা কিছুমান কথা৷\n: আলফুল, এতিয়া তুমি ডাঙৰ হৈছা৷ কিছুমান কথা বুজিবলৈ চেষ্টা কৰিবা৷ যাকে তাকে হাত আদি চুবলৈ নিদিবা৷\nমাকে কি কব’ খুজিছে আলফুলে ঠিকেই বুজি পাইছিল৷\nএবাৰ আলফুলে ফিজিক্সৰ চাৰৰ ঘৰলৈ যাব ওলাইছিল, ফিজিক্সৰ কিছুমান প্ৰশ্ন সুধিবলৈ৷\n: কাৰ লগত যাবা আলফুল? – মাকে সুধিছিল তাইক।\n: অকলেই যাম মা৷ – তাই কৈছিল।\n: মই লৈ যাম তোমাক\n। চোৱা আলফুল৷ তোমাৰ ছাৰ অকলে থাকে৷ তেওঁ যিমানেই ভাল মানুহ নহওক তুমি তেওঁৰ ওচৰলৈ অকলে যোৱাটো উচিত নহয়৷ কাৰণ তুমি এতিয়া ডাঙৰ হৈছা৷ গ’লেও সদায় কাৰোবাক লৈ যাবা৷ নহ’লে আমি আছো নহয় তোমাৰ লগত!\nআলফুলে সেইদিনাও বুজি পাইছিল মাকে কোৱা কথাৰ অৰ্থ৷ মাথোঁ তাইৰ মনলৈ আহিছিল – “ছোৱালী হোৱা বাবেই সাৱধান কিয় হ’ব লাগে? ছোৱালীৰ বাবে সমাজ ব্যৱস্থা ইমান অসুৰক্ষিত কিয়? মাকে কিয় তাইক লৈ অসুৰক্ষিত অনুভৱ কৰে! কিয়? কিয়?”\nঅফিছৰ সকলো কৰ্মচাৰী এজন এজনকৈ গৈছিলগৈ৷ মাথো ৰৈ গৈছিল অবিনাশ বৰুৱা, আলফুল আৰু চকীদাৰজন৷ অবিনাশ বৰুৱাই চকীদাৰজনক তামোল আনিবলৈ পঠাইছিল৷ নিৰ্জন অফিচটোত মাথোঁ অবিনাশ বৰুৱা আৰু আলফুল ৰৈ গৈছিল৷ অবিনাশ বৰুৱাই ফাইলৰ পৰা মূৰ তুলি আলফুলৰ মুখলৈ চাইছিল ৰহস্যময় চাৱনিৰে৷ আলফুলে ভিতৰি ভিতৰি খং আৰু অস্বস্তিত ভুগিছিল! অবিনাশ বৰুৱাৰ প্ৰতি থকা শ্ৰদ্ধা বহুত তললৈ নামি গৈছিল তাইৰ৷\n: আলফুল, তোমাৰ অফিচ আচলতে এতিয়াৰ পৰাহে আৰম্ভ হয়৷ এই ডাটাখিনি তুমি এক্সচেলত ভৰাই দিয়াচোন৷\nআলফুলে পৰম বিৰক্তিৰে হাতত ফাইলটো লৈ কম্পিউটাৰ ৰূম পাইছিলগৈ আৰু অনিচ্ছাস্বত্বেও এক্সচেলত ডাটা ভৰাবলৈ আৰম্ভ কৰিছিল৷\nহাতত চিগাৰেটৰ ধোঁৱা উৰুৱাই উৰুৱাই অবিনাশ বৰুৱা আহি আলফুলৰ ওচৰত বহিছিল৷\n: বেয়া পাইছা নেকি? ডাটাখিনি কাইলৈকে দিব লাগে৷ সেয়ে তোমাক কামটো কৰিব কৈছো৷ —আলফুলৰ বিৰক্তি ভৰা মুখখন দেখি আলফুলৰ বছ অবিনাশ বৰুৱাই তেনেকৈ কৈ উঠিল৷\n: হ’ব ছাৰ, মই এতিয়াই শেষ কৰিম কামখিনি।\n: ভেৰি গুড…আলফুল, তোমাক এটা কথা কব আছে…তুমি যেন কথাটো কাকো নোকোৱা৷ তোমাক মই মোৰ ভাল ফ্ৰেণ্ড বুলি ভাবোঁ৷ তোমাৰ লগত মই বহুত কথা শ্বেয়াৰ কৰিব বিচাৰোঁ৷\nঅবিনাশ বৰুৱাৰ কথা শুনি আলফুলৰ সৰগখন ভাঙি যেন মূৰতে পৰিল তেনে লাগিল৷ যি জন ব্যক্তি আলফুলৰ দেউতাকৰ বয়সৰ, সেইজন ব্যক্তিক আলফুলে সপোনতো ফ্ৰেণ্ড বুলি ভাবিব নোৱাৰে৷\n: ছাৰ, এটা কথা কওঁ৷ আপুনি মোক যিখিনি কথা ক’লে আজিৰ পৰা যেন দ্বিতীয় বাৰ এনে কথা মুখলৈ নানে৷ আৰু এটা কথা অফিচৰ সময়ৰ বাহিৰত এনেকৈ অকলশৰে মই কাম কৰিবলৈ ইচ্ছুক নহয় আৰু আপুনি যদি মোক কাম কৰাবলৈ বাধ্য কৰাব বিচাৰে তেন্তে মই মহিলা আইনৰ কাষ চাপিম আৰু আপুনি এতিয়া দিয়া কামখিনি কাইলৈ ৰাতিপুৱা পাই যাব৷\n–এইবুলি কৈ ফোঁ ফোঁৱাই আলফুল অফিচৰ পৰা ওলাই আহিল৷ হঠাতে অহা এজাক ছাগলী খেদা বৰষুণত তিতি তিতি তাই অট’ত উঠিল৷\n← কাংক্ষিত জোনাক- জয়শ্ৰী মেছ গগৈ\nএকান্ত ব্যক্তিগত- ৰুণজুন গগৈ →\nদেওবৰীয়া এটা অগল্প ( মনোজ কুমাৰ মহন্ত )\nএয়েইটো জীৱন ( ৰিমঝিম বৰঠাকুৰ )\nজীৱন সমীপেষু- (বন্দিতা গগৈ বৰা)


প্ৰফুল্ল গোবিন্দ বৰুৱা - অসমীয়া ৱিকিপিডিয়া\nদ্য আছাম ট্ৰিবিউন\nৰাধাগোবিন্দ বৰুৱা (পিতৃ)\nপ্ৰফুল্ল গোবিন্দ বৰুৱা ভাৰতৰ এজন সাংবাদিক তথা দ্য আছাম ট্ৰিবিউন কাকতৰ পৰিচালন সঞ্চালক। সাংবাদিকতা ক্ষেত্ৰ খনলৈ আগবঢ়োৱা অৱদানৰ বাবে ভাৰত চৰকাৰে তেওঁক ২০১৮ চনত ভাৰতৰ চতুৰ্থ অসামৰিক সন্মান পদ্মশ্ৰী বঁটা প্ৰদান কৰে। অসমত শিক্ষা, সাহিত্য আৰু সাংবাদিকতাৰ বিকাশৰ বাবে তেওঁক এই সন্মান প্ৰদান কৰা হয়। তেওঁ দ্য আছাম ট্ৰিবিউন কাকতৰ প্ৰতিষ্ঠাপক সিংহপুৰুষ ৰাধাগোবিন্দ বৰুৱাৰ পুত্ৰ। ফেব্ৰুৱাৰী মাহৰ ৩ তাৰিখে কৃষ্ণকান্ত সন্দিকৈ ৰাজ্যিক মুক্ত বিশ্ববিদ্যালয়ৰ তৃতীয় সমাৱৰ্তন উৎসৱত প্ৰফুল্ল গোবিন্দ বৰুৱাক ডক্টৰেট ডিগ্ৰী প্ৰদান কৰা হয়।\n১৯৬৬ চনত তেওঁ দ্য আছাম ট্ৰিবিউন কাকতৰ সম্পাদক পদত অধিষ্ঠিত হয়। বৰ্তমান তেওঁ আছাম ট্ৰিবিউন গ্ৰুপৰ পৰিচালন সঞ্চালক। দ্য আছাম ট্ৰিবিউন গুৱাহাটী আৰু ডিব্ৰুগড়ৰ পৰা প্ৰকাশিত এখন দৈনিক ইংৰাজী বাতৰি কাকত। ভাৰতৰ উত্তৰ পূৰ্বাঞ্চলত দ্য আছাম ট্ৰিবিউনয়েই হৈছে সৰ্বাধিক প্ৰচলিত দৈনিক ইংৰাজী বাতৰি কাকত। ১৯৩৯ চনৰ ৪ আগষ্ট তাৰিখে ৰাধাগোবিন্দ বৰুৱাই বাতৰি কাকতখনৰ জন্ম দিয়ে। কাকতখনৰ প্ৰতিষ্ঠাপক সম্পাদক আছিল লক্ষ্মীনাথ ফুকন।\nপ্ৰথম অৱস্থাত কেৱল গুৱাহাটীৰ পৰা প্ৰকাশিত দ্য আছাম ট্ৰিবিউন বৰ্তমান গুৱাহাটী আৰু ডিব্ৰুগড়, এই দুই ঠাইৰ পৰা একেসময়তে প্ৰকাশিত হয়। সমগ্ৰ উত্তৰ পূৰ্বাঞ্চলত এই কাকতখনকেই শ্ৰেষ্ঠতম বুলি বিবেচনা কৰা হয়। অসমকে ধৰি উত্তৰ পূৰ্বাঞ্চলৰ বৃহৎ অঞ্চলত এই কাকতখনৰ বৃহৎসংখ্যক পঢ়ুৱৈ আছে। তেওঁ বিভিন্ন সামাজিক আৰু সাংস্কৃতিক সংস্থাৰ লগত জড়িত হৈ আছে।\nঅসমৰ সাংবাদিকতাৰ ক্ষেত্ৰ খনৰ পিতামহ হিচাপে খ্যাত প্ৰফুল্ল গোবিন্দ বৰুৱা বহুতো বঁটা লাভ কৰিছে। তাৰে ভিতৰত কমলা শইকীয়া ট্ৰাষ্ট, অসম সাহিত্য সভা আদিৰ বঁটা অন্যতম। তেওঁ কৰ্কট ৰোগৰ সজাগতা সৃষ্টিৰ বাবে ড॰ ভুৱনেশ্বৰ বৰুৱা কৰ্কট প্ৰতিষ্ঠানে সন্মানিত কৰিছিল।\nসাংবাদিকতাৰ শিৱপ্ৰসাদ বৰুৱা ৰাষ্ট্ৰীয় বঁটা, ১৯৯৯\nভাৰত চৰকাৰৰ চতুৰ্থ সৰ্বোচ্চ অসামৰিক সন্মান পদ্মশ্ৰী বঁটা, ২০১৮\n↑ "Padma Shri honour for nine achievers from northeast - Times of India". The Times of India. https://timesofindia.indiatimes.com/city/guwahati/padma-shri-honour-for-nine-achievers-from-northeast/articleshow/62679552.cms.\n↑ "Doctorate Degrees conferred to PG Baruah and Rima Das". G Plus. http://www.guwahatiplus.com/daily-news/doctorate-degrees-conferred-to-pg-baruah-and-rima-das.\n↑ Sumantha Rathore, afaqs! , New Delhi, (March 21, 2011). "IRS 2010 Q4: Dailies lose readers in Assam". afaqs.com. afaqs.com. http://www.afaqs.com/news/story/29999_IRS-2010-Q4:-Dailies-lose-readers-in-Assam। আহৰণ কৰা হৈছে: 2013-04-12.\n↑ 6.0 6.1 "Padma awards: Assam’s winners include veteran journalist and India’s ‘Enid Blyton’" (en ভাষাত). https://www.hindustantimes.com/. 2018-01-26. https://www.hindustantimes.com/india-news/padma-awards-assam-s-winners-include-veteran-journalist-and-india-s-enid-blyton/story-nRnEc8fARrmHbt2c0rSkBN.html.\n↑ "Assam Tribune Editor honoured with Padma Shri Award - TNT-The NorthEast Today" (en-US ভাষাত). TNT-The NorthEast Today. https://thenortheasttoday.com/archive/assam-tribune-editor-honoured-with-padma-shri-award/.\n"https://as.wikipedia.org/w/index.php?title=প্ৰফুল্ল_গোবিন্দ_বৰুৱা&oldid=255428"ৰ পৰা অনা হৈছে\nএই পৃষ্ঠাখন ২১ ডিচেম্বৰ, ২০২০ তাৰিখে ০০:০৮ বজাত অন্তিম সংশোধন কৰা হৈছিল।


সাক্ষাৎকাৰ – Page3– ফটাঢোল\nOctober 1, 2020 সাক্ষাৎকাৰ\n(এই মাহৰ অতিথি শ্ৰীযুত দিগন্ত বৰাৰ জন্ম বৰ্তমানৰ বিশ্বনাথ চাৰিআলিৰ গহপুৰ মহকুমাৰ কলাবাৰীত৷ তেখেতে ১৯৯১ চনৰ হাইস্কুল শিক্ষান্ত পৰীক্ষা আৰু ১৯৯৩ চনৰ উচ্চতৰ মাধ্যমিক পৰীক্ষাত স্থান সহকাৰে উত্তীৰ্ণ হৈ দিল্লীৰ চেইণ্ট ষ্টিফেন্স কলেজৰ পৰা পদাৰ্থ বিজ্ঞানত স্নাতক আৰু দিল্লী বিশ্ববিদ্যালয়ৰ পৰা সুখ্যাতিৰে স্নাতকোত্তৰ ডিগ্ৰী লয়। ২০০৪ বৰ্ষত ভাৰতীয় অসামৰিক সেৱাৰ পৰীক্ষাত উত্তীৰ্ণ হৈ ভাৰতীয় পুলিচ সেৱাৰ বাবে নিৰ্বাচিত হয়। তেওঁ ইয়াৰ পূৰ্বে দিল্লী বিশ্ব বিদ্যায়লৰ অধীনস্থ একাধিক মহাবিদ্যালয়ত অধ্যাপনাও কৰে। বৰ্তমান অসম পুলিচৰ মুখ্য কাৰ্যায়লত উচ্চ পদবীত কৰ্মৰত শ্ৰীযুত বৰাৰ\nSeptember 1, 2020 সাক্ষাৎকাৰ\nঅসমগৌৰৱ শ্ৰীযুত গৌৰাঙ্গলাল দাসৰ সৈতে অন্তৰঙ্গ আলাপ অসমৰ সুযোগ্য সন্তান শ্ৰীযুত গৌৰাংগলাল দাসক টাইৱানত ভাৰতৰ ৰাষ্ট্ৰদূত হিচাবে অলপতে নিযুক্তি দিয়া হৈছে৷ এই খবৰটো সমগ্ৰ অসমবাসীৰ বাবেই অতি গৌৰবৰ বিষয়৷ সেয়েহে ফটাঢোল আলোচনীখনৰ হৈ আমি তেখেতৰ ওচৰ চাপিছিলোঁ এখন্তেক কথাবতৰা পতাৰ সুযোগ বিচাৰি৷ এই চেগতে তেখেতৰ জ্যেষ্ঠ ভাতৃ শ্ৰীযুত হেমাংগলাল দাসলৈও ফটাঢোলৰ তৰফৰ পৰা ধন্যবাদ জনাইছোঁ সুবিধাকণ কৰি দিয়াৰ বাবে৷ ১৯৯১ চনৰ হাইস্কুল শিক্ষান্ত পৰীক্ষাত ৰাজ্যৰ ভিতৰত প্ৰথম স্থান লাভ কৰা গৌৰাংগলাল দাসে ১৯৯৯ চনত ভাৰতীয় বৈদেশিক সেৱাৰ বিষয়া হিচাপে\nAugust 1, 2020 সাক্ষাৎকাৰ\nএই সংখ্যাৰ সাক্ষাৎকাৰ শিতানত যি গৰাকী ব্যক্তি আমাৰ মাজত আছে তেওঁক এটা বাক্যত পৰিচয় কৰি দিব পৰাটো দুৰূহ। একাধাৰে তেওঁৰ পৰিচয় কবি, অভিনেতা, নাট্যকাৰ, চলচ্চিত্ৰ পৰিচালক, গীতিকাৰ আৰু গায়ক। ‘জীৱন জিন্দাবাদ’ আদৰ্শক বুকুত বান্ধি নিজৰ অগতানুগতিক শৈলীৰে অসমৰ ইমুৰৰ পৰা সিমুৰলৈ পৰিচিতি আৰু জনপ্ৰিয়তা লাভ কৰা ৰাষ্ট্ৰীয় নাট্য বিদ্যালয়ৰ স্নাতক অসমৰ সন্তান হিমাংশু প্ৰসাদ দাসক এই সাক্ষাৎকাৰৰ মাজেৰে আমি ফটাঢোলৰ মজিয়ালৈ আমন্ত্ৰণ জনাইছোঁ। সম্প্ৰতি বিশ্বব্যাপী কোভিড 19 সৃষ্ট লকডাউনৰ প্ৰভাৱৰ বাবে আজিৰ অতিথি গৰাকীৰ সৈতে মুখামুখিকৈ সাক্ষাৎকাৰ গ্ৰহণ কৰিব পৰা\nJuly 1, 2020 সাক্ষাৎকাৰ\nফটাঢোল : নমস্কাৰ এলভিছ আলি হাজৰিকা ডাঙৰীয়া। ফেচবুকৰ অন্যতম জনপ্ৰিয় হাস্য-ব্যংগ গোট ফটাঢোল পৰিয়ালৰ তৰফৰ পৰা আপোনালৈ আন্তৰিক শুভেচ্ছা আৰু ধন্যবাদ জ্ঞাপন কৰিলোঁ, আপোনাৰ বহুমূলীয়া সময়ৰ পৰা কিছু সময় আমাৰ বাবে আছুতীয়াকৈ ৰখা বাবে। আপোনাৰ অনুমতি সাপেক্ষে আজিৰ সাক্ষাৎকাৰ অনুস্থানটো আৰম্ভ কৰিবলৈ ওলাইছোঁ। এলভিছ : এই চেগতে আপোনালোককো ধন্যবাদ জ্ঞাপন কৰিলোঁ ফটাঢোলৰ দৰে হাস্যৰসেৰে ভৰপূৰ এটা অসমীয়া ফেচবুক গোটৰ লগত চিনাকি কৰি দিয়া বাবে। ফটাঢোল : আমাৰ দৈনন্দিন জীৱনত হাস্য ব্যংগৰ প্ৰয়োজন কিমান বুলি ভাবে? অসমীয়া মানুহে হাঁহিব নাজানে বুলি\nJune 1, 2020 সাক্ষাৎকাৰ\nখুব ভালকৈ মনত নাই যদিও দূৰদৰ্শনৰ কোনোবা এটা সাক্ষাৎকাৰ অনুষ্ঠানত তেওঁক প্ৰথম দেখা। তেওঁৰ কথাবোৰ ইমান ৰসাল যে শুনিলে হাঁহি হাঁহি শুনি থাকিবলৈ মন যায়। সাক্ষাৎকাৰটো ভালকৈ চাওঁতে দেখিলোঁ- তেওঁচোন ডাক্তৰ। আৰু অলপ ভালকৈ চাই বুজিলোঁ-এওঁ কেৱল খুহুতিয়া কথা কৈ সকলোকে হঁহুৱাই থকাৰ উপৰিও একেধাৰে সাহিত্য, সংগীত, নাটক সকলোৰে লগত জড়িত। অলপ বিচাৰ-খোচাৰ কৰি গ’ম পালোঁ- সৰুতে যিকোনো অনুষ্ঠানত আমি আবৃত্তি কৰিবলৈ বাচি লোৱা ‘মোৰ লক্ষ্য’ কবিতাটোৰ ৰচনা কৰা লক্ষ্যধৰ চৌধুৰী এওঁৰ পিতৃ। বিভিন্ন মাধ্যমত তেওঁৰ হাস্যমধুৰ লেখাসমূহো পঢ়ি ভাল\nMay 1, 2020 সাক্ষাৎকাৰ\nফণীন্দ্ৰ কুমাৰ দেৱ চৌধুৰী৷ এই নামটো শুনাৰ লগে লগে বেছি সংখ্যক পঢ়ুৱৈৰ মনলৈ প্ৰথমেই আহে ‘অনুৰাধাৰ দেশ’ উপন্যাসৰ স্ৰষ্টাজনৰ কথা৷ আজিও অসমৰ জনগণৰ মাজত ছাৰক ‘অনুৰাধাৰ দেশ’ৰ বাবেই এক এৰাব নোৱৰা বান্ধোনেৰে বান্ধি ৰাখিছে৷ সঁচা কথা ক’বলৈ গ’লে মই নিজেও সেই অনুৰাধাৰ দেশ পঢ়িয়েই ছাৰৰ প্ৰতি প্ৰথম আকৰ্ষণ অনুভৱ কৰিছিলোঁ৷ পাছত লাহে লাহে ছাৰৰ উপন্যাসৰ উপৰিও তেখেতৰ বিভিন্ন কাকত, আলোচনী আৰু কিতাপ আকাৰে প্ৰকাশিত বহুতো গল্প, উপন্যাস, উপন্যাসিকা, প্ৰবন্ধ আদি পঢ়িবলৈ পালোঁ৷ বিশেষকৈ তেখেতে নিয়মীয়া বাৰ্তাৰ মুখ্য সম্পাদক (২০১৫ পৰা\nApril 1, 2020 সাক্ষাৎকাৰ\nমহানগৰীয়া জীৱনত প্ৰতিগৰাকী মানুহৰ চিনাকি নাম তেওঁ! তেওঁ যেতিয়া কথা কয়, এনে লাগে যেন কণ্ঠৰে শব্দ নহয়, মুকুতা সৰিছে! তেওঁ খিলখিলাই উঠিলে নিগৰি পৰে মুকুতা মাণিক, ৰাজপথত তেওঁৰ কথাৰ যাদুত মন্ত্ৰ মুগ্ধ সমস্ত ট্ৰেফিক!! ৰাইজ, এইবাৰৰ আমাৰ অতিথি, অসমৰ এফ এম চেনেলৰ আটাইতকৈ অভিজ্ঞ আৰু জনপ্ৰিয় আৰ, জে সুজিতা!! ফটাঢোল : সুজিতা বা, বেলেগ প্ৰশ্নলৈ যোৱাৰ আগতে আপোনাক সুধি লওঁ, আপোনাৰ জন্মই কি আৰ.জে হোৱাৰ বাবে হৈছে? মানে আমি জানিব বিচাৰোঁ মানুহৰ মাতটো ইমান ধুনীয়া আৰু মিঠা কেনেকৈ হ’ব পাৰে?\nMarch 1, 2020 সাক্ষাৎকাৰ\n“কাইলৈ পুৱা ৭ টাত যাত্ৰা আৰম্ভ কৰিম৷ ” গুৱাহাটীত গৈ পোৱাৰ সময়তে ফোনটো আহিল৷ কাইলৈ অৰ্থাৎ ১২ ফেব্ৰুৱাৰীত আমি যাত্ৰা কৰিম অসম মেঘালয় সীমান্তৱৰ্তী গোৱালপাৰা জিলাৰ ঠাকুৰভিলা গাঁৱলৈ৷ উদ্দেশ্য বিৰুবালা ৰাভা বাইদেউক লগ কৰি তেখেতৰ এটা সাক্ষাৎকাৰ গ্ৰহণ কৰা আমাৰ ই আলোচনীখনৰ বাবে৷ বিৰুবালা ৰাভাৰ নাম নুশুনা মানুহ হয়তো খুব কমেইহে আছে৷ অনগ্ৰসৰ এখন ঠাইৰ পৰা দুৰ্গম যাতায়াত ব্যৱস্থা, শিক্ষাৰ প্ৰসাৰ একেবাৰে কম হৈ থকা সময়তে আৰম্ভ কৰিছিল অন্ধবিশ্বাস তথা ডাইনী হত্যাৰ বিৰোদ্ধে এক আন্দোলন৷ সমাজৰ বাধা নেওচি এই আন্দোলনে\nFebruary 1, 2020 সাক্ষাৎকাৰ\nসাক্ষাৎকাৰ : প্ৰজ্ঞাৰ সাধক হোমেন বৰগোহাঞিৰ সৈতে এখন্তেক\n: আৰাধনা তুমি কাইলৈ আহিব নালাগে৷ অসমৰ পৰিস্থিতি বৰ বেয়া হৈছে৷ নগাঁৱৰ পৰা তুমি ইমান ৰিস্ক লৈ গুৱাহাটীলৈ অহা উচিত নহ’ব৷ অৱস্থা কিছু উন্নত হওক তাৰ পিছত আমি এদিন সময় উলিয়াই কথা পাতিম৷ ফোনটোৰ সিপাৰৰ ব্যক্তিজন আছিল প্ৰজ্ঞাপুৰুষ হোমেন বৰগোহাঞি ছাৰ৷ হোমেন বৰগোহাঞি বুলি ক’লে অসমৰ ৰাইজক চিনাকী কৰি দিয়াৰ প্ৰয়োজন নাই৷ প্ৰথিতযশা সাহিত্যিক, সাংবাদিক, সমালোচক বৰগোহাঞি দেৱে পঞ্চাশৰ দশকৰ পৰাই অগতানুগতিক চিন্তাৰে সমৃদ্ধ গল্প, কবিতা, উপন্যাস, গদ্য আদি ৰচনাৰে সাহিত্যপ্ৰেমীক একেৰাহে মোহাচ্ছন্ন কৰি ৰাখিবলৈ সক্ষম হৈছে৷ বৰগোহাঞি দেৱৰ উপন্যাস\nDecember 1, 2019 সাক্ষাৎকাৰ\nসাক্ষাৎকাৰ – জনপ্ৰিয় গায়ক ৰূপম ভূঞাৰ সৈতে এখন্তেক\nঅ’ আকাশ সোণোৱালী উমাল-উদাৰ ৰ’দ ৰঙী চিলাবোৰে তাতে মেলে প্ৰেমৰ পোহাৰ” গীতটো নিশ্চয় আপোনাৰো প্ৰিয়৷ এই গীতটোত নিজৰ সুৰীয়া কণ্ঠেৰে এক অনন্য মাত্ৰা প্ৰদান কৰা গায়কজনেই হ’ল সকলোৰে মৰম আৰু শ্ৰদ্ধাৰ ৰূপম ভূঞা৷ নৰ্থ ইষ্ট ব্ৰীজৰ জৰিয়তে সমগ্ৰ দেশতে পৰিচিত হোৱা ৰূপম ভূঞা দেৱে লোকসংগীতৰ সংমিশ্ৰণে এক অগতানুগতিক ধাৰাৰ সংগীতৰ সোৱাদ শ্ৰোতাক দিবলৈ সমৰ্থ হৈছে৷ অনাতাঁৰ আৰু টেলিভিশ্যনৰ পৰ্দাৰ এজন নিয়মিত শিল্পী ভূঞা দেৱে বৰ্তমানলৈকে বহুকেইখন অসমীয়া কথাছবিতো কণ্ঠ নিগৰাইছে৷ ইয়াৰ ভিতৰত অনুৰাধা, নদী মাথো বয়, মাজ ৰাতিৰ কেতেকী, ৰাফ